CELEX: 32017D1949
Language: lt
Date: 2017-10-25 00:00:00
Title: 2017 m. spalio 25 d. Komisijos įgyvendinimo sprendimas (ES) 2017/1949, kuriuo panaikinamas Įgyvendinimo sprendimas 2014/715/ES, kuriame Šri Lanka nustatyta trečiąja šalimi, kurią Komisija pagal Tarybos reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, laiko nebendradarbiaujančia trečiąja šalimi

26.10.2017   
            
            
               LT
            
            
               Europos Sąjungos oficialusis leidinys
            
            
               L 276/62
            
         KOMISIJOS ĮGYVENDINIMO SPRENDIMAS (ES) 2017/1949
   2017 m. spalio 25 d.
   kuriuo panaikinamas Įgyvendinimo sprendimas 2014/715/ES, kuriame Šri Lanka nustatyta trečiąja šalimi, kurią Komisija pagal Tarybos reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, laiko nebendradarbiaujančia trečiąja šalimi
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. rugsėjo 29 d. Tarybos reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, iš dalies keičiantį reglamentus (EEB) Nr. 2847/93, (EB) Nr. 1936/2001 ir (EB) Nr. 601/2004 bei panaikinantį reglamentus (EB) Nr. 1093/94 ir (EB) Nr. 1447/1999 (1), ypač į jo 31 straipsnį,
   kadangi:
   
               (1)
            
            
               Įgyvendinimo sprendimu 2014/715/ES (2) Komisija Šri Lanką nustatė kaip šalį, kurią pagal Reglamento (EB) Nr. 1005/2008 31 straipsnio 1 dalį laiko nebendradarbiaujančia trečiąja šalimi kovojant su neteisėta, nedeklaruojama ir nereglamentuojama (NNN) žvejyba. Tame sprendime Komisija pateikė priežastis, kuriomis remdamasi mano, kad ši šalis, kaip vėliavos, uosto, pakrantės ar rinkos valstybė, nevykdo pagal tarptautinę teisę jai skirtų pareigų imtis veiksmų siekiant užkirsti kelią NNN žvejybai, atgrasyti nuo jos ar ją panaikinti;
            
         
               (2)
            
            
               Įgyvendinimo sprendimu (ES) 2015/200 (3) Taryba Šri Lanką įtraukė į nebendradarbiaujančių šalių sąrašą, nustatytą Tarybos įgyvendinimo sprendime 2014/170/ES (4);
            
         
               (3)
            
            
               Reglamento (EB) Nr. 1005/2008 18 straipsnio 1 dalies g punkte nustatyta, kad žuvininkystės produktų importuoti į Sąjungą neleidžiama, jei sužvejotų žuvų kiekio sertifikatą patvirtino vėliavos valstybės, kuri pripažinta nebendradarbiaujančia kovojant su NNN žvejyba trečiąja šalimi, valdžios institucijos;
            
         
               (4)
            
            
               po to, kai Šri Lanka buvo nustatyta kaip nebendradarbiaujanti trečioji šalis, ji stengėsi imtis konkrečių priemonių nustatytiems trūkumams pašalinti;
            
         
               (5)
            
            
               remiantis Komisijos gauta informacija, atrodo, kad Šri Lanka vykdo atitinkamus įsipareigojimus pagal tarptautinę teisę ir patvirtino tinkamą teisinę kovos su NNN žvejyba sistemą. Pradėjusi naudoti žurnalus sužvejoto kiekio duomenims registruoti, paskyrusi radijo šaukinius žvejybos laivams ir visame atviroje jūroje plaukiojančiame laivyne įdiegusi laivų stebėjimo sistemą (LSS), ji įvedė tinkamą ir veiksmingą stebėsenos, kontrolės ir tikrinimo sistemą. Ji taip pat sukūrė atgrasomųjų sankcijų sistemą, peržiūrėjo savo žuvininkystės teisinę sistemą ir užtikrino tinkamą sužvejotų žuvų kiekio sertifikavimo sistemos įgyvendinimą. Šri Lanka dar labiau pagerino regioninių žuvininkystės valdymo organizacijų rekomendacijų ir rezoliucijų laikymąsi, pavyzdžiui, patobulino uosto valstybės kontrolės priemones. Ji į Šri Lankos teisę perkėlė regioninių žuvininkystės valdymo organizacijų taisykles ir vadovaudamasi Jungtinių Tautų tarptautiniu neteisėtos, nedeklaruojamos ir nereglamentuojamos žvejybos prevencijos veiksmų planu priėmė savo nacionalinį NNN žvejybos prevencijos veiksmų planą;
            
         
               (6)
            
            
               todėl atrodo, kad Šri Lanka vykdo įsipareigojimus pagal tarptautinę teisę ir priemonės, kurių ji ėmėsi kaip vėliavos valstybė, yra pakankamos, kad būtų laikomasi Jungtinių Tautų jūrų teisės konvencijos 94, 117 ir 118 straipsnių ir Jungtinių Tautų susitarimo dėl žuvų išteklių 18, 19, 20 ir 23 straipsnių nuostatų;
            
         
               (7)
            
            
               todėl galima daryti išvadą, kad Šri Lankos pripažinimą nebendradarbiaujančia trečiąja šalimi lėmusi padėtis yra ištaisyta ir kad ji ėmėsi konkrečių priemonių, kuriomis galima užtikrinti ilgalaikį padėties pagerėjimą;
            
         
               (8)
            
            
               todėl Taryba priėmė Įgyvendinimo sprendimą (ES) 2016/992 (5), kuriuo Šri Lanka išbraukiama iš nebendradarbiaujančių trečiųjų šalių sąrašo;
            
         
               (9)
            
            
               esant tokioms aplinkybėms, Įgyvendinimo sprendimas 2014/715/ES turėtų būti panaikintas nuo Įgyvendinimo sprendimo (ES) 2016/992 įsigaliojimo dienos;
            
         
               (10)
            
            
               šis sprendimas Sąjungai nekliudo pagal Reglamentą (EB) Nr. 1005/2008 ateityje imtis tolesnių veiksmų tuo atveju, jei Šri Lanka nevykdys pagal tarptautinę teisę jai, kaip vėliavos, uosto, pakrantės ar rinkos valstybei, tenkančių pareigų užkirsti kelią NNN žvejybai, atgrasyti nuo jos ir ją panaikinti;
            
         
               (11)
            
            
               šiame sprendime nustatytos priemonės atitinka 2017 m. vasario 28 d. Žuvininkystės ir akvakultūros vadybos komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Įgyvendinimo sprendimas 2014/715/ES panaikinamas.
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   Jis taikomas nuo 2016 m. birželio 22 d.
   
      Priimta Briuselyje 2017 m. spalio 25 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 286, 2008 10 29, p. 1.
   
   
      (2)  2014 m. spalio 14 d. Komisijos įgyvendinimo sprendimas 2014/715/ES, kuriuo nustatoma trečioji šalis, kurią Komisija pagal Tarybos reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, laiko nebendradarbiaujančia trečiąja šalimi (OL L 297, 2014 10 15, p. 13).
   
      (3)  2015 m. sausio 26 d. Tarybos įgyvendinimo sprendimas (ES) 2015/200, kuriuo iš dalies keičiamas Tarybos įgyvendinimo sprendimas 2014/170/ES, kuriuo sudaromas trečiųjų šalių, nebendradarbiaujančių kovojant su NNN žvejyba, sąrašas pagal Reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, kiek tai susiję su Šri Lanka (OL L 33, 2015 2 10, p. 15).
   
      (4)  2014 m. kovo 24 d. Tarybos įgyvendinimo sprendimas 2014/170/ES, kuriuo sudaromas trečiųjų šalių, nebendradarbiaujančių kovojant su NNN žvejyba, sąrašas pagal Reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti (OL L 91, 2014 3 27, p. 43).
   
      (5)  2016 m. birželio 16 d. Tarybos įgyvendinimo sprendimas (ES) 2016/992, kuriuo iš dalies keičiamas Įgyvendinimo sprendimas 2014/170/ES, kuriuo sudaromas trečiųjų šalių, nebendradarbiaujančių kovojant su NNN žvejyba, sąrašas pagal Reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti (OL L 162, 2016 6 21, p. 15).